Քսան յօդուածներէ բաղկացած Համաձայնագիրին առաջին յօդուածը կը մերժէր ճանչնալ կովկասեան երեք պետութիւններուն եւ այլ պետութեանց միջեւ նախապէս կնքուած բոլոր համաձայնութիւնները, բացի քանի մը ամիս առաջ Մոսկուայի մէջ կնքուած ռուս- թրքական համաձայնութեան յօդուածներէն: Փաստօրէն, առաջին յօդուածը չեղեալ կը նկատէր Ալեքսանտրապոլի եւ…Սեւրի Դաշնագիրին յօդուածները:Առաւել եւս, կողմերը կը մերժէին ճանչնալ «երրրորդ կողմ»ի միջոցով «բռնի» պարտադրուած համաձայնագիրները: Այս յօդուածը ուղղակիօրէն լուսարձակի տակ կ’առնէր Սեւրի Դաշնագիրը եւ ամբողջութեամբ կ’անտեսէր Դաշնակիցներու երաշխիքներով մեր ժողովուրդին վերապահուած իրաւունքները: Կարսի մէջ տեղի ունեցող բանակցութիւններուն ընթացքին, թրքական պատուիրակութիւնը Հայաստանէն յստակօրէն կը պահանջէր հրաժարիլ Սեւրի Դաշնագիրէն: Ան միաժամանակ կը մերժէր Սեւրի մէջ իր ստանձնած յանձնառութիւնները: Սեւրի Դաշնագիրէն հրաժարելէ բացի, Կարսի մէջ, Թուրքիոյ եւ Հայաստանի կառավարութիւնները կը համաձայնէին եղբայրական Ատրպէյճանի կազմին մէջ ինքնավար տարածութիւն ճանչնալ Նախիջեւանը: